***SZÍVBEVÁGÓ ÜGYEK***

 Kitolták a műtőből. Végre!

 Láttam a szájában csak tubus van – nyugodtan lélegzik. Él!!

 (Egyelőre az EKG monitoron normális a szívritmus)

 Alszik, mint egy kisbaba!

 (Sohasem volt jó alvó. Most alszik – még ha mesterségesen altatták is.

 Még ha ennek az alvásnak szívműtét is az ára!)

Vannak a boldogságnak furcsa pillanatai. Ez is az!

Nem veszítettünk el valakit, akit szeretünk, aki életünk nagy része.

Sokat kellett harcolni azért, hogy ez így történjék, és még sokat kell harcolni azért, hogy felépüljön betegségéből.

Sokk-hatások tömege ért minket az utóbbi hetekben, pedig már nem vagyunk fiatalok – 70-80-évesek. Eddig nem éreztük igazán ezt az életkort, bár a munka, tanulás lassabban ment, de ment. Férjem – most már kiderült, hogy róla van szó, még rendszeresen sportolt is. 80-éves korában is büszke volt teljesítményeire úszás, pingpong, kirándulás terén. Ez okozta a hirtelen tragédiát is. Két és fél órás kemény pingpong meccset követően rosszul lett, légzése nehezítetté vált, le kellett feküdnie.

Először nem hittük, hogy komoly baj lehet, de másnapra még rosszabbul lett. Kihívtam a Mentőket férjem tiltakozása ellenére. Komoly bajtól tartottam.

Folytatódott a sokkoló tényezők sorozata.

A Mentők azonnal kórházba szállították, ahol gyorsan megállapították, hogy a szív bal pitvar és kamra közti billentyűt tartó ínhúrok elszakadtak. Ki hitte volna!? Azonnal felmerült a szívműtét szükségessége. Az operáció lehet csak az ideális megoldás 80-éves kora ellenére!

Csodák sorozata következett, ami 30-évvel ezelőtt még elképzelhetetlen volt. A szívműködést a beavatkozás idejére le kellett állítani. Motor tartotta fenn a légzést és keringést, majd elektromos ütéssel újraindították a szívműködést. Hála az ilyen operáló csapatnak és a technika vívmányainak.

Műtét után az intenzív osztályra került. Egy-két nap múltán már beszélgetni is tudtunk. Sikeres volt a műtét! Majd következett a rehabilitáció. Először a kórházban, később otthon.

Tudtam, hogy hónapokig fog tartani, míg visszatérhetünk a „normálisnak” nevezhető életbe.

Én mindvégig nagyon bíztam gyógyulásában, de a napi látogatások után fáradtan zuhantam az ágyba. Se olvasni, se enni, se az érdeklődő telefonokra válaszolni is nehéz volt.

Minden látogatáskor ismételtem neki, hogy nem hagyom meghalni, mert azt akartam, hogy éljen!

A rehabilitáció kezdetén még nem hitt abban, hogy visszanyeri a korábbi testi-lelki aktivitását. Azóta eltelt félév azonban ennek ellent mond. Fizikai aktivitása csaknem a régi, szellemi teljesítménye olyan jó, mint korábban.

*Újra születtünk!!!*

Hála az operáló orvosoknak és a technikai személyzetnek, nővéreknek és az orvostudomány modern vívmányainak. Tudunk ismét örülni! 70, sőt 80 éves kor után is lehet szép az élet a történtek ellenére.

 dr. Tőkey Magdolna